03/08/2011 | Administración LocalMunicipal
Touro
Bases para a provisión de praza de axente de emprego e desenvolvemento local

BASES SELECCIÓN PRAZA AXENTE DE EMPREGO E DESENVOLVEMENTO LOCAL MEDIANTE PROCESO DE CONSOLIDACIÓN DE EMPREGO A Xunta de Goberno Local, en sesión celebrada o día 19 de maio de 2010, aprobou as bases polas que se rexerá o concurso oposición para cubrir a praza de axente de emprego e desenvolvemento local, que se transcriben de seguido: “Primeira.–Obxecto. O obxecto destas bases é regular a selección para cubrir unha praza de persoal laboral fixo, asimilada ao Grupo A2, vacante no cadro de persoal do Concello de Touro e incluída na oferta de emprego do exercicio 2010, posto de traballo nomeado: Axente de emprego e desenvolvemento local. A presente convocatoria realízase en aplicación do disposto na Disposición transitoria cuarta do Estatuto básico do empregado público, referida a consolidación de emprego temporal, sen prexuízo do cumprimento dos principios de igualdade, mérito, capacidade e publicidade. O procedemento que se establece para cubrir esta praza é o de acceso libre, mediante o sistema de concurso-oposición. Segunda.–Lexislación aplicada. Resulta de aplicación o Estatuto básico do empregado público, aprobado pola Lei 7/2007, do 12 de abril; o Decreto Lexislativo 1/08, do 13 de marzo, polo que se aproba o texto refundido da Lei da función pública de Galicia, modificado pola Lei 2/2009, do 23 de xuño; o Decreto 95/1991 de selección de persoal; a Lei 7/1985, do 2 de abril, reguladora das bases réxime local e demais normas de aplicación e as disposicións recollidas nas presentes bases. Terceira.–Características da praza e funcións.1. Esta praza está clasificada como de persoal laboral fixo no Cadro de persoal do Concello. Terá asignadas as retribucións que figuran no presuposto da Corporación de Touro, cos trienios e demais complementos que correspondan, consonte coa lexislación vixente.2. A praza referida ten encomendadas as funcións que lle corresponden ao desempeño do posto de traballo, así mesmo, poderán atribuírselle outras funcións cando as necesidades do servizo o requiran por causa de interese público. Cuarta.–Requisitos dos aspirantes. Para ser admitido ao proceso selectivo será necesario reunir os seguintes requisitos: a) Ser español ou nacional doutro Estado membro da Unión Europea ou de calquera daqueles estados aos que en virtude de tratados internacionais, realizados pola Unión Europea e ratificados por España, sexa de aplicación a libre circulación de Axente de emprego e desenvolvemento locais nos termos establecidos na normativa vixente; así mesmo, poderán participar aquelas persoas que cumpran os requisitos establecidos a eses efectos no artigo 57 da Lei 7/2007, do Estatuto básico do emprego público. b) Ter cumpridos os dezaseis anos e non exceder, no seu caso, da idade máxima de xubilación forzosa. c) Estar en posesión to título de diplomado universitario. d) Posuír capacidade funcional para o desempeño das tarefas propias do posto de traballo. e) Non ter sido separado, mediante expediente disciplinario, do servizo de calquera das administracións públicas, ou dos órganos constitucionais ou estatutarios das comunidades autónomas, nin atoparse en situación de inhabilitación absoluta ou especial para empregados ou cargos públicos por resolución xudicial, para o acceso á administración pública. No caso de ser nacional doutro Estado, non atoparse inhabilitado ou en situación equivalente que impida no seu Estado, nos mesmos termos, o acceso ao emprego público. Como regra xeral, o cumprimento destes requisitos refírese á data na que remate o prazo de presentación de instancias ou solicitudes de participación e deberá continuarse coa súa titularidade ao longo do procedemento selectivo. Resulta de aplicación o establecido no artigo 56 do Estatuto Básico do Empregado Público. Quinta.–Presentación de solicitudes.1. As persoas que desexen tomar parte do procedemento selectivo desta praza de persoal laboral fixo, presentarán solicitude no modelo oficial, que figura como anexo II a estas bases. Na solicitude manifestarán que reúnen todos e cada un dos requisitos da presente convocatoria, que acepta as bases da mesma, e comprometeranse, no caso de obter a praza, a prestar xuramento ou promesa de conformidade co R. D.707/1979, do 5 de abril.2. As solicitudes dirixiranse ao señor alcalde da corporación municipal e presentaranse no Rexistro Xeral do Concello, no prazo de vinte días naturais, contados dende o seguinte ao da publicación da convocatoria no Boletín Oficial do Estado.3. As instancias tamén se poderán presentar na forma prevista no artigo 38, apartados 4 e 6 da Lei 30/92, do 26 de novembro, do réxime xurídico das administracións públicas e do procedemento administrativo común.4. Achegarase igualmente unha fotocopia compulsada do DNI ou pasaporte; título universitario de grao ou diplomado universitario ou certificación acreditativa dos estudios realizados. Sexta.–Aportación de méritos.1. Os aspirantes xuntarán coa súa solicitude, no modelo oficial recollido no anexo II, os méritos alegados para a súa avaliación na fase do concurso.2. Os méritos alegados acreditaranse fielmente por medio de certificación expedida por funcionario ou autoridade competente, ou ben presentando os orixinais da documentación na que consten, ou con fotocopias debidamente compulsadas destes. O tribunal non avaliará os méritos que non se aporten ou acrediten desta maneira. Sétima.–Admisión de aspirantes.1. Rematado o prazo de presentación de solicitudes, o señor alcalde, no prazo máximo dun mes, dictará resolución na que declare aprobada a lista provisional de admitidos e excluídos. Nela constará o nome, apelidos e DNI dos aspirantes. Se houbera aspirantes excluídos, indicarase a causa de exclusión, sinalándose un prazo de dez días para a súa subsanación, de acordo co previsto no artigo 71 da Lei 30/92, do 26 de novembro.2. Estas reclamacións e correccións serán aceptadas ou rexeitadas na resolución que aprobe a lista definitiva, que será obxecto de publicación no BOP e no taboleiro de edictos do Concello. Contra a resolución na que se declarase a exclusión definitiva do aspirante poderá interpoñerse potestativamente recurso de reposición, no prazo dun mes, ante o órgano que ditou o acto, ou directamente recurso contencioso-administrativo no prazo de dous meses contados a partir do día seguinte ao da publicación no BOP. Se non houbera reclamacións contra a lista, ou se non houbera ningún aspirante excluído, quedará elevada automaticamente a definitiva. Nesta resolución determinarase a composición do tribunal, o lugar, data e hora de constitución do tribunal e comezo do proceso avaliador, e servirá de emprazamento para os aspirantes. Citarase igualmente os membros do tribunal para que asistan ao trámite de constitución, mediante notificación individual. Os sucesivos anuncios, agás precepto en contrario, publicaranse no taboleiro de edictos do Concello. Oitava.–Composición, constitución e actuación do tribunal de selección.1. Composición do tribunal: O tribunal cualificador estará constituído polos seguintes membros: – Presidente: secretario do Concello de Touro. – Suplente: un/unha funcionario/a ou persoal laboral pertencente a calquera administración pública con nivel de titulación igual ou superior ao da praza. – Secretario: un/unha funcionario/a ou persoal laboral pertencente a calquera administración pública con nivel de titulación igual ou superior ao da praza, que actuará con voz e voto (titular e suplente). – Primeiro vocal (titular e suplente): un/unha funcionario/a ou persoal laboral de administración local ou doutra administración pública con nivel de titulación igual ou superior ao da praza. – Segundo vocal (titular e suplente): un/unha funcionario/a ou persoal laboral de administración local ou doutra administración pública con nivel de titulación igual ou superior ao da praza. – Terceiro vocal (titular e suplente): un/unha funcionario/a ou persoal laboral de administración local ou doutra administración pública con nivel de titulación igual ou superior ao da praza.2. Constitución e actuación do tribunal: O tribunal constituirase no lugar e data previsto na resolución sinalada na base anterior. O tribunal cualificador no se poderá constituír nin actuar sen a asistencia de máis da metade dos seu membros. O tribunal resolverá, por maioría dos votos dos membros presentes, todas as dúbidas que xurdan na aplicación das normas contidas nas presentes bases. Este tribunal está facultado para resolver as cuestións que se susciten durante o proceso selectivo, así como para adoptar as medidas necesarias que garantan a debida orde deste en todo o que non se atope previsto nestas bases. Os seus acordos só poderán ser impugnados polos interesados nos supostos e na forma establecida na Lei de réxime xurídico e procedemento administrativo común.3. Abstención e recusación. Os membros do tribunal deberán absterse de intervir e deberán comunicarllo ao señor alcalde, cando concorra algún dos motivos previstos no artigo 28, da lei 30/92, do 26 de novembro (LRX-PAC), e nas demais disposicións aplicables ao caso. Poderán ser recusados polos aspirantes baseándose nos mesmos motivos e de conformidade co previsto no artigo 29 da Lei 30/92, do 26 de novembro.4. Dereitos de asistencia aos tribunais. Os membros do tribunal terán dereito, pola súa concorrencia ás sesións, ao aboamento de asistencias e locomoción, a estes efectos, tomando como pauta orientativa a normativa estatal, este tribunal terá a categoría de segunda.5. Poderá solicitar o asesoramento dos expertos ou especialistas que determine. Asemade, o tribunal, se o estima preciso ou conveniente poderá dispoñer a incorporación aos seus traballos de asesores, especialistas ou persoal administrativo, que actuarán como colaboradores do tribunal exclusivamente no exercicio das súas especialidades técnicas. Estes asesores ou funcionarios tamén terán dereito á correspondente compensación económica.6. O tribunal, na súa actuación, axustarase ao establecido nas presentes bases; no non disposto seralle de aplicación a normativa prevista para a formación da vontade os órganos colexiados, tanto na Lei 30/92, do 26 de novembro, como na demais normativa de concordante aplicación. Novena.–Procedemento selectivo. Normas xerais.1. A orde de actuación determinarase polo tribunal, unha vez constituído e inmediatamente antes de comezar o procedemento avaliador. Fixarase por sorteo, ou ben poderá acollerse ao sinalado, para esta finalidade, pola Secretaría de Estado para a Administración Pública, segundo o disposto no artigo 17 do RD.364/95, do 10 de marzo.2. O procedemento selectivo constará de dúas fases: unha fase de oposición, que será previa, e unha fase de concurso. Finalizada a fase de oposición, o tribunal procederá a valorar os méritos e servizos dos aspirantes que foran considerados aptos na fase de oposición. FASE DE OPOSICIÓN O día, hora e local en que terá lugar o primeiro exercicio da fase de oposición anunciarase no BOP, cando menos con quince días de antelación á data de comezo do primeiro exercicio. Os aspirantes serán convocados para cada exercicio en chamamento único, sendo excluídos da oposición os que non comparezan, salvo nos casos debidamente xustificados e apreciados discrecionalmente polo tribunal. Os aspirantes deberán acreditar, en cada momento, a súa personalidade con exhibición do DNI, ou identificación correlativa como cidadá da Unión Europea. O tribunal publicará os sucesivos anuncios de celebración do segundo e restantes exercicios exclusivamente no taboleiro de edictos do Concello. O tribunal poderá acordar a lectura por parte dos aspirantes dos exercicios, así como pedirlles aclaracións sobre algún dos aspectos dos temas ou supostos desenvolvidos. A fase de oposición constará de catro exercicios, de carácter obligatorio e eliminatorio, que serán os seguintes: Primeiro exercicio: obrigatorio e eliminatorio. Consistirá en respostar, durante 60 minutos, a un cuestionario tipo “test” de 50 preguntas proposto polo tribunal, sobre os temas relacionados coa parte xeral do programa que figura como anexo I a estas bases. Cada pregunta terá 4 alternativas de resposta, das cales só unha será a correcta. O tribunal poderá establecer cinco preguntas de reserva para o caso de que sexa rexeitada por algún motivo algunha delas. Cualificarase de 0 a 20 puntos. Cada resposta acertada puntuarase con 0,40 puntos e será necesario acadar un mínimo de 10,00 puntos para ter a condición de apto e poder realizar o seguinte exercicio. Segundo exercicio: obrigatorio e eliminatorio. Consistirá en desenvolver por escrito durante un período máximo de 120 minutos, dous temas sinalados polo tribunal, referentes ás materias específicas comprendidas no anexo I destas bases. O exercicio será cualificado cunha puntuación de 0 a 20 puntos. Os aspirantes que non acaden un mínimo de 10 puntos serán eliminados, de maneira que xa non realizarán o seguinte exercicio. A cualificación de cada exercicio obterase pola media aritmética da puntuación outorgada por cada un dos membros do tribunal asistentes. Terceiro exercicio: obrigatorio e eliminatorio. De natureza práctica. Consistirá na resolución de dous supostos prácticos, determinados polo tribunal antes do seu comezo. Deberá demostrarse a base teórica e a súa aplicación á función administrativa e ao desenvolvemento dos seus cometidos profesionais específicos. Os aspirantes disporán dun tempo máximo de 120 minutos para realizar os supostos, podendo utilizar textos legais para a realización dos mesmos. O exercicio será cualificado cunha puntuación de 0 a 20 puntos. Os aspirantes que non acaden un mínimo de 10 puntos serán eliminados, de maneira que xa non realizarán o seguinte exercicio. A cualificación de cada exercicio obterase pola media aritmética da puntuación outorgada por cada un dos membros do tribunal asistentes. Cuarto exercicio: obrigatorio e eliminatorio. De coñecemento do idioma galego. Consistirá na tradución directa e/ou inversa dun ou varios textos, en castelán ou galego, nun tempo máximo de trinta minutos. Aqueles aspirantes que estivesen en posesión do curso de perfeccionamento de lingua galega ou equivalente, estarán exentos da realización do presente exercicio, entendéndose que teñen a cualificación de apto. O exercicio cualificarase de apto ou non apto. Non superarán este exercicio aqueles aspirantes que non obteñan a cualificación de apto. FASE DE CONCURSO Consistirá na avaliación por parte do tribunal dos méritos que concorran en cada un dos aspirantes que superasen a fase de oposición, para o cal se acompañarán á instancia os documentos xustificantes (orixinais ou fotocopias compulsadas) que consideren oportunos. Non se tomarán en consideración nin serán valorados aqueles méritos que non queden debidamente acreditados, en todos os seus extremos, na data de finalización do prazo de presentación de instancias. A puntuación máxima outorgable nesta fase é de 24 puntos. Valoraranse os méritos conforme ao seguinte: Baremo de méritos.1. Experiencia profesional: a) Experiencia profesional por servizos prestados na administración local como axente de emprego e desenvolvemento local ou posto de traballo de similares características, a razón de 0,10 puntos por mes efectivamente traballado. b) Experiencia profesional por servizos prestados noutras administracións públicas como Axente de emprego e desenvolvemento local, a razón de 0,05 puntos por mes efectivamente traballado. c) Experiencia profesional por servizos prestados na empresa privada realizando funcións similares ás requiridas nesta convocatoria, a razón de 0,025 puntos por mes efectivamente traballado. Disposición interpretativa: Non se prorratearán os períodos de tempo inferiores a un mes. A puntuación máxima que se atribuirá a cada aspirante neste apartado de experiencia profesional é de 15 puntos.2. Formación académica: a) Por estar posesión dun título de licenciado/a universitario/a: 1 punto. b) Pola realización de cursos que teñan relación co traballo a desempeñar, ata un máximo de 5 puntos – Por cada curso de 200 horas ou máis: 1,75 puntos por curso. – Por cada curso de 100 horas ou máis e menos de 200: 1,5 puntos por curso. – Por cada curso igual ou superior a 20 horas lectivas e inferior de 100 horas lectivas: 1 punto por curso. – Por cursos inferiores a 20 horas, xornadas ou seminarios nos que non se especifique a duración, 0,5 puntos por curso. Disposición interpretativa: só se puntuarán os cursos organizados e impartidos directamente pola Escola Galega de Administración Pública, INAP, escolas oficiais de formación das restantes comunidades autónomas ou universidades, Xunta de Galicia, Deputación Provincial, concellos e demais institucións oficiais ou homologados. A puntuación máxima que se atribuirá a cada aspirante neste apartado de formación académica é de 6 puntos.4. Por coñecemento do galego, ata un máximo de 3 puntos. – Curso de iniciación da lingua galega ou equivalente, 2 puntos. – Curso de perfeccionamento da lingua galega ou equivalente, 2,25 puntos. – Curso nivel básico de linguaxe administrativa para persoal das corporacións locais, 3,50 puntos. – Curso medio de linguaxe administrativa para persoal das corporacións locais, 2,75 puntos. – Curso superior de linguaxe administrativa para persoal das corporacións locais, 3 puntos. Neste apartado soamente será obxecto de avaliación o curso de maior nivel que se acredite mediante título oficial, certificado de homologación ou equivalente. Décima.–Sistema de avaliación.10.1. Na fase de oposición, previa á de concurso, executaranse os catro exercicios sinalados na citada fase.10.2. Os aspirantes que non acaden a puntuación mínima esixible en cada un dos exercicios obrigatorios e eliminatorios serán eliminados, de maneira que xa non realizarán o seguinte exercicio.10.3. A cualificación definitiva estará determinada pola suma das puntuacións obtidas na fase de oposición e na fase de concurso. Esta puntuación final publicarase no taboleiro de edictos do Concello.10.4. Por razóns de celeridade, coa conformidade de tódolos aspirantes, o tribunal poderá decidir motivadamente, pasar dun exercicio a outro, aínda que non transcorrese o prazo establecido regulamentariamente.10.5. O tribunal non poderá en ningún caso propoñer máis aspirantes como aprobados que o número de prazas convocadas. Calquera proposta de aprobado que contradiga este mandato será nula de pleno dereito.10.6. A avaliación do concurso, o desenvolvemento da fase de oposición coa relación de exercicios, así como, a puntuación outorgada e a proposta que se leve á Alcaldía, recollerase razoadamente nunha acta, que se levantará ao efecto, elevando a proposta de nomeamento do candidato/a que superou o proceso selectivo á Alcaldía. Décimo primeira.–Presentación de documentos e nomeamento.11.1. No prazo de vinte días naturais contados dende o seguinte ó da publicación das listas de aprobados os aspirantes propostos deberán presentar no Rexistro xeral do Concello os seguintes documentos: – Declaración de non ter sido separado do servizo de ningunha administración pública mediante expediente disciplinario, nin estar inhabilitado para o exercicio da función pública. – Declaración de non estar incurso en ningunha causa de incapacidade ou incompatibilidade conforme á lexislación vixente, referida ó momento da firma do contrato. – Certificación médica acreditativa de non padecer enfermidade ou eiva física ou psíquica que imposibilite o normal exercicio da súa función. – Título académico esixido para a participación no proceso selectivo. Os aspirantes que non presenten a referida documentación no prazo indicado, salvo causa de forza maior, non poderán ser nomeados persoal laboral fixo, quedando anuladas todas as actuacións, sen prexuízo das responsabilidades nas que se incorra por falsidade na súa solicitude para participar no correspondente proceso selectivo.11.2. Cumpridos os requisitos precedentes, o alcalde-presidente ditará resolución de nomeamento do/a aspirante proposto e procederase a súa publicación no boletín oficial correspondente, debendo tomar posesión no prazo dun mes contado a partir da publicación do seu nomeamento, previo o acto de acatamento da Constitución e, no seu caso, do Estatuto de Autonomía correspondente e do resto do ordenamento xurídico. Décimo segunda.–Impugnación.12.1. Contra estas bases e a resolución que as aproba, poderán os interesados interpoñer o recurso potestativo no artigo 109 e 116 e concordantes da Lei 30/1992, do 26 de novembro, no prazo dun mes contado dende a publicación das bases no BOP. Tamén poden os interesados acudir directamente a vía contencioso-administrativa sen que se poda simultanear este recurso co de reposición, interpoñendo o dito recurso diante do Xulgado do Contencioso Administrativo con sede na Coruña, no prazo de dous meses contando igualmente dende a publicación das bases no BOP.12.2. Contra as restantes resolucións e actos de trámite poderán os interesados formular reclamacións nos casos e nas formas establecidas pola Lei de réxime xurídico das Administracións Públicas e procedemento administrativo común. Disposición adicional única. No desenvolvemento do proceso selectivo farase a adaptación e axuste, en tempo e forma de realización das probas, para as persoas que presenten algún tipo de discapacidade, do mesmo xeito acreditarase a súa discapacidade e compatibilidade co desempeño das tarefas, se superasen o proceso selectivo, de acordo co establecido no art.59 da Lei 7/2007, do 12 de abril, do Estatuto básico do empregado público. Disposición final primeira. O tribunal queda autorizado para aclarar as dúbidas que xurdan na interpretación destas bases no eido da súa aplicación ao proceso avaliador, así como, para tomar os acordos necesarios para o seu bo desenvolvemento, determinando o modo de proceder, nos casos non previstos. Disposición final segunda. – As presentes bases serán obxecto de publicación íntegra no Boletín Oficial da Provincia. – O anuncio da convocatoria efectuarase no Boletín Oficial do Estado e tamén no DOG (Artigo 233.3 da Lei 5/97, do 22 de xullo, de administración local de Galicia). – O prazo para presentar solicitudes contarase dende a publicación da convocatoria no BOE. – O nomeamento de persoal laboral fixo titular da praza obxecto destas bases efectuarase no boletín oficial que proceda, consonte co establecido no Estatuto Básico de Empregado e demais disposicións de concordante e xeral aplicación. – Os restantes anuncios relacionados coa convocatoria regulamentada nestas bases publicaranse no taboleiro de edictos do Concello de Touro. Disposición final terceira. A publicidade dos distintos actos derivados deste proceso selectivo, así como as comunicacións a que dese lugar, realizaranse mediante publicación no taboleiro de edictos deste Concello, sen prexuízo de calquera outro medio de difusión que se considere oportuno. Protección datos de carácter persoal. De conformidade co disposto na Lei Orgánica 15/1999, de 13 de decembro, de Protección de Datos de carácter persoal, infórmase de que os datos persoais serán incorporados a un ficheiro de titularidade do Concello de Touro, autorizando ao tratamento dos mesmos, para a súa utilización en relación có desenvolvemento do proceso selectivo. Poderanse exercitar os dereitos de acceso, rectificación ou cancelación dos mesmos enviando unha solicitude por escrito, acompañada de fotocopia de DNI, dirixida ao Concello de Touro, Fonte Díaz s/n, 15822 - Touro. Disposición final cuarta. No non previsto nestas bases rexerá, de modo complementario e supletorio, a lexislación de réxime local, da comunidade autónoma e estatal. ANEXO I. Temario Parte xeral: 1. A Constitución española de 1978. Estrutura. Principios xerais.2. As Cortes Xerais. O Goberno e a Administración.3. Organización territorial do Estado. As Comunidades Autónomas. A Administración Local.4. A Comunidade Autónoma de Galicia. Estatuto. O Parlamento. A Xunta de Galicia.5. O Municipio: concepto e elementos. O termo municipal. A poboación. Competencias municipais.6. Organización municipal. Alcalde. Pleno. Xunta de goberno local. Comisións informativas.7. Dereito Administrativo. Fontes e xerarquía das normas.8. O procedemento administrativo. As fases do procedemento administrativo.9. Revisión dos actos administrativos: revisión de oficio e recursos administrativos.10. O persoal ó servizo das Entidades Locais: concepto e clases. Dereitos e deberes. Incompatibilidades.11. O Orzamento das Entidades Locais. Documentos de que consta. Procedemento de aprobación.12. O Concello de Touro. Estrutura política e administrativa. Dependencias e servizos do Concello de Touro. Parte específica: 1. Desenvolvemento local. Definición e ámbito de actuación.2. Desenvolvemento local. Problemas e obxectivos.3. Desenvolvemento local e medio ambiente. O desenvolvemento sostible.4. Ámbitos de actuación dos axentes que interveñen no desenvolvemento local. Recursos para o desenvolvemento local.5. Medidas de apoio ás entidades locais para a contratación de axentes de emprego e desenvolvemento local.6. As axencias de desenvolvemento local. Actuacións a desenvolver.7. Aportación de valor engadido da actuación das axencias de desenvolvemento local.8. As corporacións locais como impulsoras do desenvolvemento local. Actuacións xeradoras de emprego directo e indirecto.9. Planificación estratéxica. Concepto e obxectivos. Instrumentos de diagnóstico.10. Principios da participación na planificación estratéxica do desenvolvemento local.11. Fases do proceso de planificación estratéxica. Implantación e métodos de avaliación 12. O espírito emprendedor Características do emprendedor.13. A decisión de crear unha empresa. Etapas. A proba do tres (viabilidade técnica, económica e financeira). 14. O plan de empresa: definición, características, elementos e contido.15. O plan de marketing: definición e as catro P (price, product, promotion, place). 16. O papel do axente de desenvolvemento local. As funcións na etapa de xestación das empresas. Proceso de apoio aos emprendedores. Elementos de apoio ao traballo do técnico.17. O empresario individual. Principais características. Trámites de alta. Obrigas xerais. Axudas para o seu establecemento.18. TAED (traballador economicamente dependente). Características. Trámites de alta.19. A sociedade civil particular. Características principais. Tramitación da súa alta. Obrigas xerais. Axudas para o seu establecemento.20. A sociedade de responsabilidade limitada. Características principais. Órganos de funcionamento. Contido mínimo de escritura de constitución. Contido mínimo dos estatutos. Trámites de constitución. Obrigas xerais. Axudas para o seu establecemento.21. A sociedade limitada nova empresa. Características principais. Vantaxes fiscais. Trámites de constitución. Obrigas xerais. Axudas para o seu establecemento.22. As cooperativas. Características principais. Tipos de cooperativas. Trámites xerais de constitución. Axudas para o seu establecemento.23. As sociedades laborais. Características principais. Trámites de constitución da SLL (sociedade limitada laboral). Obrigas xerais da SLL. Axudas para o seu establecemento.24. As escolas obradoiro. Marco legal, definición e características xerais.25. Os obradoiros de emprego. Marco legal, definición e características xerais.26. As iniciativas locais de emprego (ILEs) xeradoras de riqueza nos territorios: definición, trámites de creación, inscrición e rexistro.27. As iniciativas rurais de emprego (IREs) xeradoras de riqueza nos territorios: definición, trámites de creación, inscrición e rexistro.28. As administracións públicas e o apoio ás Iniciativas Locais e Rurais de Emprego como ferramenta para corrixir os desequilibros de zonas desfavorecidas.29. As Iniciativas de Emprego de Base Tecnolóxica (IEBTs): definición, trámites de creación, inscrición e rexistro.30. As administracións públicas e o apoio ás Iniciativas de Emprego de Base Tecnolóxica como ferramenta para fomentar a innovación empresarial.31. As políticas autonómicas de promoción do autoemprego. Os programas de fomento de emprego por conta propia.32. Os novos xacementos de emprego: unha oportunidade de crear emprego.33. Empresa. Efectivos e límites financeiros que definen as categorías de empresas. Tipos de empresas considerados para o cálculo dos efectivos e os importes financeiros. UTA (unidade de traballo anual), segundo o Regulamento 800/2008 da Comisión Europea.34. Distintivo empresarial en materia de igualdade. Requisitos de solicitude.35. Promoción da igualdade no eido empresarial: os plans de igualdade. Concepto. Contido. Fases de implantación.36. Impacto da RSE na igualdade: dimensión interna da RSE e dimensión externa da RSE.37. II Plan Municipal de Igualdade de Touro. Obxectivo e principios inspiradores. Áreas e accións que contempla o plan.38. Medidas activas de política laboral que favorezan a inserción das mulleres no mercado de traballo. Obxecto. Colectivos. Contratacións subvencionables. Requisitos empresas.39. Medidas de fomento do emprego para favorecer a conciliación da vida laboral e familiar. Obxecto. Beneficiarios. Tipoloxía.40. Medidas para favorecer a inserción da mocidade. Obxecto. Beneficiarios. Programas (finalidade e contía). 41. Instrumentos de apoio á creación de empresas: sementeiros de empresas e centros de empresas.42. O deseño dun plan de captación de inversións como elemento fundamental no proceso de apoio á creación de empresas.43. O capital risco como instrumento financeiro ó servizo da creación de empresas. Formas xurídico económicas. Modalidades de financiamento do capital risco asociado ás etapas de evolución das pemes.44. Financiamento e investimento das pemes. Instrumentos de financiamento empresarial.45. Os business angels: concepto, características, tipoloxía. Motivacións e criterios de investimento. Experiencia española.46. A responsabilidade social da empresa (RSE). Definición, características, tipoloxías.47. A RSE: dimensión interna e dimensión externa. Beneficios da RSE para a empresa.48. A responsabilidade social da empresa e a súa aplicación nas Pequenas e Medianas Empresas (PEMES): procedemento de implantación da RSE nas pemes. ANEXO II Modelo de solicitude: “D./D.ª ________, con DNI número,_______, veciño/a de ______________, con domicilio a efectos de notificación en ________________________________________, teléfono n.º______, Expón: Que tendo coñecemento da convocatoria para cubrir unha praza de Axente de emprego e desenvolvemento local, como persoal laboral fixo, polo sistema de concurso-oposición acceso libre e consolidación de emprego, declaro coñecer e aceptar as bases publicadas no BOP da provincia da Coruña n.º ________, de data _______________, e desexo participar no proceso selectivo e con tal obxecto manifesto que: 1. Reúno e acepto todos e cada un dos requisitos da convocatoria.2. Comprométome, no caso de obter a praza, a prestar xuramento ou promesa de conformidade co RD.707/1979 ou normativa ao efecto, de acatamento á Constitución o Estatuto de Autonomía de Galicia e ao resto do ordenamento xurídico.3. Igualmente e para que esta solicitude sexa admitida a trámite, achego os seguintes documentos: a) Fotocopia compulsada do DNI. b) Fotocopia compulsada do título universitario de grao ou diplomado universitario ou certificación. c) Certificación médica actualizada na que se fai constar expresamente que o/a aspirante posúe capacidade funcional para o desempeño das tarefas do posto. d) Xustificantes dos méritos que aporto para a súa valoración no concurso. Touro, ____de _________ de _____ SR. ALCALDE DO CONCELLO DE TOURO.” O que se fai público para xeral coñecemento e efectos. Touro, 27 de xullo de 2011. O alcalde Asdo.: Ignacio Codesido Barreiro